N3 gedeeltelik gesluit weens betogingFoto: ANA ŉ Gedeelte van die N3 in KwaZulu-Natal is Woensdagoggend ure lank gesluit nadat talle vragmotor tydens ŉ betoging die snelweg afgesper het. Anita Heyl, woordvoerder van die N3-tolkonsessie, het teen 11:30 gesê die N3 in beide rigtings by Van Reenenspas tussen Harrismith en die Tugela-tolhek is onbegaanbaar. “Hoewel die situasie kalm is, kan geen voertuie op dié stuk pad verbybeweeg nie,” het sy gesê. Motoriste is aangeraai om die gebied te vermy en van alternatiewe roetes gebruik te maak. Roetes wat wel oop is vir verkeer is die R74 via die Oliviershoekpas, die R34/N11 deur Vrede en Newcastle en die R23 deur Heidelberg, Standerton en Volksrust na Ladysmith. Na raming word meer as 100 vragmotors gebruik om die N3 af te sper. Vragmotorbestuurders betoog teen die aanstel van buitelanders en dié se sleutels is glo by hulle afgeneem. Nooddienste en polisiebeamptes is op die toneel ontplooi, maar daar is tans nog geen aanduiding wanneer die pad weer oopgestel sal word nie. In April is talle vragmotors by die Mooirivier-tolhek aan die brand gesteek toe plaaslike vragmotorbestuurders ook betoog het teen vragmotoreienaars wat buitelandse burgers as drywers aanstel. Motoriste kan die N3-tolkonsessie se 24 uur-hulplyn skakel by 0800 63 4357 vir meer inligting.